**Poslanica ministrice prof. dr. Simone Kustec ob začetku šolskega leta**

*Spoštovani vsi zaposleni v vzgoji in izobraževanju, dragi učenci in učenke, dijaki in dijakinje, starši, spoštovani vsi!*

Upam, da ste preživeli lepe poletne počitnice in da ste si nabrali svežih moči, želja, pa tudi poguma za novo šolsko leto.

Šolsko leto začenjamo v sredo, 1. septembra – v šoli, po modelu B in ob upoštevanju vseh strokovno predpisanih ukrepov za obvladovanje in zajezitev virusa Covid-19.

Prisrčno dobrodošlico izrekam 21.198 prvošolkam in prvošolčkom in skoraj prav toliko novinkam in novincem v programih nižjega poklicnega, srednjega poklicnega, srednjega strokovnega in gimnazijskega izobraževanja.

Dobrodošle vse druge generacije šolajočih, ki boste v novem šolskem letu stopili na stopničko enega razreda znanja višje! Želim vam, da se boste v šoli naučili veliko novega ter da se boste v njej dobro počutili. Želim vam, da boste spoštovali svoje učiteljice in učitelje, ki prenašajo svoje znanje na vas. Da boste spoštovali vse ostale zaposlene v šolah, ki hodijo v službo prav za vas. Spoštujte svoje starše, stare starše in ostale vaše 'navijače', ki vas podpiramo pri pridobivanju novega znanja.

V časih, ki jih živimo, ne pozabite na vrline in pravila varnosti.

1. Varnosti v cestnem prometu. V šolo pridite previdno, pozorno spremljajte promet, ne pozabite na cestno-prometna pravila.
2. Varnosti lastnega zdravja in zdravja drugih. V šolo pridite le, če ste zdravi. Z odgovornostjo in skrbjo spoštujte predpisana zdravstveno higienska navodila.
3. Varnost pa pomeni tudi vrednoto predvidljivega, umirjenega, spoštljivega odnosa do lastnega znanja in s tem do sebe in drugih. Samo vsi skupaj, s potrpežljivim, strpnim ravnanjem in medsebojnim razumevanjem ter pomočjo bomo zagotovili pridobivanje znanja na najboljši možni način in v prostorih šol.

Tako vrline znanja, kot vrline spoštovanja do soljudi, v šoli v prvi vrsti in najprej do vaših učiteljic in učiteljev, so tiste, ki jih boste potrebovali za lastno življenje, za poklic, za korak naprej v svet odgovornih in zrelih ljudi.

Zanimivo, znanja polno in zdravo novo šolsko leto vam želim, bodite odgovorni ter spoštljivi do sebe in do drugih, dragi naši šolarke in šolarji!

*Cenjeni učitelji in učiteljice, profesorji in profesorice ter vsi zaposleni v vzgoji in izobraževanju!*

Zadnje leto in pol drugačnega načina izvajanja izobraževanja je vam, učečim, in vsem nam, prineslo nove izkušnje, nova znanja in spoznanja. Hvala, da ste poskrbeli, da je in da bo učenje teklo nemoteno. Še več, da vas veliko z novimi načini podajanja znanj učencem približuje nove vsebine in jim tudi na takšen način to nepredvidljivo obdobje dela bolj prijazno.

Vaš doprinos in vloga za znanje naših otrok so neprecenljivi!

Formula predajanja najboljšega znanja je preprosta in hkrati izjemno zahtevna: strokovno znanje in avtoriteta učitelja + metode dela, prilagojene aktualnemu času sveta šolajočih + šola kot prvi prostor pridobivanja znanja.

Hvala, ker boste vse to profesionalno in srčno predano delili tudi v novem šolskem letu.

*Spoštovani vsi!*

Vse je zgolj in samo v naših rokah in glavah. Naša skupna odgovornost je, da razumemo in da naredimo vse, da otrokom in mladim zagotovimo varno učno okolje, v katerem bodo lahko pridobivali znanja in razvijali svoje potenciale.

Za odprte šole lahko in moramo največ narediti sami. V primerjavi z lanskim letom imamo letos v sobivanju z virusom na voljo dva močna, nova znanstvena odgovora – cepljenje in testiranje. In vem, da imamo še vedno isto močno željo – da ostanemo zdravi in da naši otroci pridobijo nova znanja v šolah, z učiteljicami in učitelji.

Pazite drug na drugega, pomagajmo si in se spodbujajmo – v dobrih in malo manj dobrih dnevih, od začetka, pa vse do konca še enega novega šolskega leta!

prof. dr. Simona Kustec

ministrica za izobraževanje, znanost in šport